National strategi for data management baseret på FAIR-principper (2021)
Creators: name: DeiC
Publisher: name: Zenodo
Year: 2021
Subjects: FAIR strategi
Data Management

description: Forskning skaber resultater, som kan udnyttes af samfundet til at adressere såvel globale som nationale udfordringer. I kraft af den igangværende digitalisering kan forskningsresultater deles og bruges hurtigere og nemmere. Forskningsdata kan anvendes og genbruges af andre forskere, og resultater kan reproduceres med henblik på en sammenligning af resultaterne. Det fremmer en mere effektiv og bedre forskning, herunder øger tilliden til forskningen.


Europa-Kommissionen har lanceret en række politiske og strategiske initiativer, der har til formål at under- støtte en bedre forsknings- og samfundsmæssig udnyttelse af forskningsdata, herunder blandt andet European Open Science Cloud, der har til formål at etablere et Web of FAIR data og services, der skal gøre det nemmere at finde og genanvende forskningsdata. I 2018 offentliggjorde Uddannelses- og Forskningsstyrelsen en strategi for nationalt samarbejde om digital forskningsinfrastruktur. Denne strategi for data management baseret på FAIR-principperne er et væsentligt initiativ i strategien fra 2018 og skal ses som et første dansk nationalt svar det europæiske åbne data-direktivs (PSI-direktivet) krav om, at der skal udarbejdes nationale politikker for tilgængeliggørelse af forskningsdata i overensstemmelse med FAIR-principperne.


For at bevare forskningsdata og gøre dem tilgængelige for andre er det nødvendigt gennem hele forsk- ningsprocessen at have styr på indhold og på den fysiske placering af de enkelte datasæt. Dette betegnes data management. For at data kan genfindes, tilgås, sammenkobles og genanvendes, skal de leve op til FAIR-principperne (Findable, Accessible, Interoperable and Reusable). Målet med denne strategi er, at forskningsdata genereret via offentlige midler, og eventuelt medfinansieret af private forskningsfinansierende fonde, skal leve op til FAIR principperne.


Målgruppen for denne strategi er forskere og ledelser ved de danske universiteter, bevaringsinstitutioner, som understøtter forskning og andre institutioner, som med offentlige tilskud udfører forskning. Strategien udstikker en række principper og peger på indsatser, som skal fremme processen frem mod en succesfuld implementering af strategien, herunder udvikling af praksis for hvordan forskningsdata håndteres.


Strategien inkluderer mange forskellige forskningsområder og institutioner. Det er derfor nødvendigt med en åben tilgang, hvor ikke alle forventes at kunne bruge samme løsning, og ikke alle kan gå frem med samme hastighed. Det vil kræve ressourcer, som skal findes i et samspil mellem institutionerne og de forskningsfinansierende fonde.


Denne strategi er tilvejebragt af DeiC efter opdrag fra Uddannelses- og Forskningsstyrelsen, og den er et resultat af et bredt samarbejde, herunder bidrag fra mange relevante interessenter og enkeltpersoner. Alene i forbindelse med høringsprocessen indkom der mere end 700 kommentarer og forslag til strategiudkastet. Vi ser frem til at følge de næste skridt på vejen frem mod en national implementering af data management baseret på FAIR-principperne ved de danske forskningsinstitutioner.